Document ID: 32005R2038

KOMISJONI MÄÄRUS (EÜ) nr 2038/2005,
14. detsember 2005,
millega kehtestatakse nõukogu määruse (EÜ) nr 517/94 kohaselt 2006. aastaks ettenähtud tekstiilikvootide haldamise ja jagamise eeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 7. märtsi 1994. aasta määrust (EÜ) nr 517/94 teatavatest kahepoolsete lepingute, protokollide või muude kokkulepetega ja ühenduse impordi erieeskirjadega hõlmamata kolmandatest riikidest pärit tekstiiltoodete importimise ühiseeskirjade kohta, (1) eriti selle artikli 17 lõikeid 3 ja 6 ning artikli 21 lõiget 2,
ning arvestades järgmist:
(1)
Määrusega (EÜ) nr 517/94 kehtestati teatavatest kolmandatest riikidest pärit teatavate tekstiiltoodete impordi suhtes koguselised piirangud, mida eraldatakse põhimõttel “kes ees, see mees”.
(2)
Selle määruse kohaselt on võimalik teatavatel asjaoludel kasutada muid eraldamismeetodeid, jagada kvoodid osadeks või reserveerida osa konkreetsest koguselisest piirnormist ainuüksi neile taotlustele, mille tõenduseks on esitatud varasema imporditegevuse tulemused.
(3)
2006. aastaks kehtestatud kvootide haldamise eeskirjad tuleb vastu võtta enne kvoodiaasta algust, et mitte põhjendamatult mõjutada kaubavoogude järjepidevust.
(4)
Eelmistel aastatel vastu võetud meetmed, nagu komisjoni 17. detsembri 2004. aasta määrus (EÜ) nr 2171/2004, millega kehtestati nõukogu määruse (EÜ) nr 517/94 (2) kohaselt 2005. aastaks ettenähtud tekstiilikvootide haldamise ja jagamise eeskirjad, osutusid rahuldavaks ja seega on asjakohane võtta vastu samasugused eeskirjad aastaks 2006.
(5)
Võimalikult paljude ettevõtete rahuldamiseks on asjakohane muuta põhimõttel “kes ees, see mees” toimiv eraldamismeetod paindlikumaks, määrates kindlaks selle meetodi abil igale ettevõtjale eraldatavate koguste ülemmäära.
(6)
Kaubanduse järjepidevuse ja tõhusa kvoodihalduse tagamiseks tuleks ettevõtjatel võimaldada esitada esialgne impordiloa taotlus aastaks 2006 aastal 2005 imporditud kogusega võrdses ulatuses.
(7)
Koguste optimaalse kasutamise huvides tuleks ettevõtjal, kes on kasutanud vähemalt poole kogusest, millele on luba väljastatud, lubada taotleda lisakogust, eeldusel et sellised kogused on kvootide raames saadaval.
(8)
Tõrgeteta haldamise huvides peaksid impordiload kehtima üheksa kuud alates väljaandmise kuupäevast, kuid kõige kauem aasta lõpuni. Liikmesriigid peaksid väljastama litsentse vaid siis, kui komisjon on neile teatanud, et kogused on saadaval, ning kui ettevõtja suudab tõendada lepingu olemasolu ja kinnitada, kui konkreetse sättega ei ole ette nähtud vastupidist, et talle ei ole käesoleva määruse alusel varem eraldatud impordiluba asjaomaste kategooriate ja riikide jaoks. Pädevatel siseriiklikel asutustel peaksid sellegipoolest olema volitused pikendada importijate taotluste alusel kolme kuu võrra ja hiljemalt kuni 31. märtsini 2007 nende litsentside kehtivust, millest vähemalt pool on taotluse esitamise kuupäevaks ära kasutatud.
(9)
Käesoleva määrusega ette nähtud meetmed on kooskõlas määruse (EÜ) nr 517/94 artikli 25 kohaselt asutatud tekstiilikomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määruse eesmärk on kehtestada määruse (EÜ) nr 517/94 IIIB ja IV lisas teatavatele tekstiiltoodetele aastaks 2006 ette nähtud koguseliste impordikvootide haldamise eeskirjad.
Artikkel 2
Artiklis 1 osutatud kvoodid eraldatakse vastavalt ajalisele järjestusele, milles liikmesriigid teatavad komisjonile üksikettevõtjate esitatud taotlustest koguste suhtes, mis ei ületa ühe ettevõtja kohta I lisas ettenähtud maksimumkogust.
Sellegipoolest ei kohaldata maksimumkoguseid nende ettevõtjate suhtes, kes suudavad oma esmast 2006. aasta taotlust esitades siseriiklikele pädevatele asutustele tõendada, et kõnealuste kategooriate ja kolmandate riikide puhul ületas nende import neile aastaks 2005 iga konkreetse kategooria jaoks impordilitsentsidega ettenähtud maksimumkoguseid.
Selliste ettevõtjate puhul võivad pädevad asutused lubada importi, mis kõnealuste kategooriate osas ei ületa kõnealustest kolmandatest riikidest 2005. aastal imporditud koguseid, eeldusel et kvootide raames on selleks piisavalt võimalusi.
Artikkel 3
Importija, kes on kasutanud ära 50 % või rohkem talle käesoleva määruse alusel eraldatud kogusest, võib esitada sama kategooria ja päritoluriigi kohta lisataotluse koguste suhtes, mis ei ületa I lisas ette nähtud maksimumkoguseid.
Artikkel 4
1. II lisas loetletud pädevad siseriiklikud asutused võivad alates 4. jaanuari 2006. aasta kella 10.00st teatada komisjonile kogustest, mille kohta on esitatud impordiloa taotlused.
Esimeses lõigus määratud aeg on esitatud Brüsseli aja järgi.
2. Pädevad siseriiklikud asutused väljastavad lube vaid siis, kui komisjon on neile vastavalt määruse (EÜ) nr 517/94 artikli 17 lõikele 2 teatanud, et nimetatud koguseid võib importida.
Nad väljastavad impordilube ainult siis, kui ettevõtja:
a)
tõendab kaupade tarnimisega seotud lepingu olemasolu ja
b)
kinnitab kirjalikult, et kõnealuste kategooriate ja riikide suhtes:
i)
ei ole talle käesoleva määruse alusel varem impordiluba antud või
ii)
on talle käesoleva määruse alusel impordiluba antud, kuid ta on sellest vähemalt 50 % ära kasutanud.
3. Impordiload kehtivad üheksa kuud alates väljaandmise kuupäevast, kuid kõige kauem kuni 31. detsembrini 2006.
Pädevad siseriiklikud asutused võivad importija taotlusel siiski pikendada kolme kuu võrra sellise loa kehtivust, millest on taotluse esitamise ajaks vähemalt 50 % ära kasutatud. Selline pikendatud kehtivusega luba aegub igal juhul hiljemalt 31. märtsil 2007.
Artikkel 5
Käesolev määrus jõustub 1. jaanuaril 2006.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. detsember 2005

Labels: 1
3
5